Jakob Ahlmann, Kasper Kusk og Anders K. Jacobsen kan gøre sig selv til AaB-legender, hvis det lykkes at besejre FC København i aftenens pokalfinale i Parken.

Superliga-titlen er i hus, men hvis nordjyderne også tager "The Double" bliver det for alvor en historisk sæson.

Læs også : Solbakken håber på AaB-tømmermænd

Men statistisk set ser det svært ud for AaB: Nordjyderne har tabt sine syv seneste pokalfinaler. Kent Nielsen har som træner aldrig vundet over FC København i Parken. Sportsdirektør Allan Gaarde har spillet med i tre tabte finaler.

AaB vandt i forlænget spilletid

Men, men, men: Nordjyderne har faktisk "næsten" slået FC København i pokalfinalen en gang tidligere. Tilbage i 1966 blev KB (der senere fusionerede med B1903 og blev til FCK) besejret i Idrætsparken.

Læs også : Podcast: Nu har AaB The Double i syne

Kampen sluttede 1-1 efter 90 minutter, men i den forlængede spilletid nettede AaB to gange og vandt altså 3-1.

Banen blev efterfølgende stormet af vilde nordjyske fans, og det medførte en del postyr, da man måtte flytte præmieceremonien væk fra banen.

Læs også : AaB satser på retro-minder inden pokalfinalen

I Aalborg Stiftstidende skrev Ejvind Samuelsen, at afslutningen var festlig, mens Politiken skrev, at afslutningen var skandaløs og viste, at udenlandske fodboldoptøjer nu var kommet til Danmark.

AaB vandt også pokalfinalen i 1970: AaB slog Lyngby 2-1 (med den senere direktør Børge Bach som dobbelt målscorer). Siden er det altså blevet til syv tabte finaler.

Der er kickoff i Parken i aften klokken 20.

Pokalfinalen i 1966

I klippet øverst på siden kan du se et længere sammendrag af pokalfinalen i 1966. Hvis du ikke gider se alle minutterne igennem, får du her lidt information om, hvornår målene falder:

06:00 1-0 ved Jens Flou efter langt udspark fra Kaj Paulsen;

07:04 1-1 ved Niels Møller direkte på frispark - bolden rammer forsvarsmuren på vejen;

08:50 2-1 ved Heini Hald - efter drop af Niels Hagenau;

10:04 3-1 ved Bjarne Lildballe efter eget sololøb og på ripost efter dobbeltredning af Niels Hagenau;

10:17 Kampen slutter og publikum strømmer ind på banen;

10:58 Vilhelm Skousen taler og beklager dybt at pokaloverrækkelsen måtte flyttes indendørs, og han forestår pokaloverrækkelsen til anfører Leif Skov (i jakkesæt), og der råbes et trefoldigt leve for AaB.